In'ovra culturala dal tschientaner

En occasiun dal 700avel anniversari da la Confederaziun il 1991 edeschan la Fundaziun svizra per la cultura Pro Helvetia e l'Uffizi federal da cultura ensemen cun la chasa editura Condrau SA a Muster in'ovra culturala da tut speziala valur, l'Ars Helvetica. En 12 toms vegn tractada e preschentada la cultura visuala en Svizra da l'entschatta fin oz. I sa tracta d'ina ovra dal tschientaner che vegn publitgada en tuts quatter linguatgs svizzers, er en rumantsch grischun.
Ils quatter emprims toms èn gia cumparids. "La geografia artistica" mussa l'influenza da la structura geografica sin il svilup istoric-cultural en Svizra. Il tom II davart "Il manaschi d'art" dilucidescha l'entir sistem da derasar, recepir e promover art e cultura en noss pajais, las instituziuns ed organisaziuns privatas e statalas, las galarias, museums etc. I na sa tracta d'ina enciclopedia, mabain d'ina ovra che pussibilitescha d'approfundar las conuschientschas davart la scena culturala visuala en noss pajais. Quella cumpiglia l'art figurativ, l'architectura, la fotografia, la grafica, il "design" ed il film.
Il terz ed il quart tom tractan l'architectura. L'in l'architectura religiusa, l'auter l'architectura profana. Inventaris datti da tutta spezia davart questas ovras. L'Ars Helvetica però tracta quests temas ord vista globala. L'architectura religiusa ha er en il Grischun ina muntada dominanta, surtut en regiuns catolicas. En quest'ovra chatta il lectur tut quai ch'interessescha el generalmain. Davent da l'istorgia dal moviment religius en svizra e sia influenza sin l'architectura fin a la decleraziun da la significaziun da las singulas furmas e dals divers simbols. Il lectur emprenda da conuscher che la furma architectonica d'in bajetg è expressiun dal patratgar e sentir, dals dogmas e da las ductrinas dals temps.
Zunt interessant è er il tom davart "L'architectura profana". Er qua sa mussa che furma architectonica e spiert dals construiders stattan en stretga relaziun. Tgi che legia quest'ovra guarda cun auters egls sin l'agen vitg u citad, emprenda da conuscher l'istorgia dal lieu cun observar las chasas ed ils edifizis. Las ovras èn scrittas da spezialists per architectura ed istorgia d'art, però en in linguatg ch'er il laic chapescha. Tut tgi che viagia cun plaschair per citads e vitgs e che s'interessescha per l'art, vegn a leger quest'ovra cun interess.
Perquai vegn la retscha terminada cun in register che pussibilitescha da chattar tenor chavazzins quai ch'ins tschertga. Mintga tom cumpiglia ca. 250 paginas e cuntegna bleras illustraziuns en nair/alv ed en colur. Er graficamain fa il cudesch ina plaschaivla parita. Ils 12 toms incl. il register custan cun cuverta da glin fr. 444.-, cun cuverta da tgirom fr. 648.-.

[Pagina rumantscha]